Norræna heilbrigðistölfræðinefndin ( NOMESKO ) hefur gefið út ritið Helsestatistik for de nordiske lande 2014 , þar sem dregnar eru saman viðamiklar upplýsingar um heilbrigðisþjónustu á Norðurlöndunum og sýndur samanburður milli þjóðanna á ýmsum sviðum þjónustunnar . Norræna heilbrigðistölfræðinefndin heyrir undir Norrænu ráðherranefndina og hefur staðið fyrir útgáfu á ritum um heilbrigðisþjónustu í norrænu ríkjunum um margra áratuga skeið en nefndin tók til starfa árið 1966 . Í ritinu sem nú er komið út er birt margvísleg heilbrigðistölfræði . Upplýsingarnar sem fram koma eru þær nýjustu sem aðgengilegar voru við útgáfu ritsins , þær elstu frá árinu 2012 og þær nýjustu frá því í sumar , 2014 . Í fyrsta kafla ritsins er fjallað um heilbrigðisþjónustu í hverju landanna fyrir sig , skipulag heilbrigðiskerfisins , fjármögnun þess , greiðsluþátttöku sjúklinga , eftirlit með heilbrigðisþjónustunni og heilbrigðisstarfsfólki og fleira . Annar kaflinn fjallar um mannfjölda , mannfjöldaþróun og frjósemi , þriðji kaflinn um sjúkdóma , sjúkdómsmeðferð , slys og lyf og fjórði kaflinn fjallar um dánartíðni og dánarorsakir Í fimmta kafla ritsins er fjallað um fjármögnun , nýtingu fjármuna í heilbrigðiskerfinu , útgjöld og greiðsluþátttöku sjúklinga , um heilbrigðisstarfsfólk , rúmafjölda o.fl .